《梦江彦文》
宋代·李处权

春寒蘋末风尤劲，过雨山林都眼净。西江天来泻明镜，劈箭孤帆飞小艇。

中有丈人若冰壶，冰为眸子玉作肤。黄河逆流沧海枯，彷佛羡门丹丘徒。

仙风道骨何敷腴，烟霞之姿远见揖。弭棹芳洲招我急，野人竭蹶抠衣入。

酌之瑶丹饫琼汁，荐以金桃露犹湿。禦寇衣袂方泠然，岸巾笑拍洪崖肩。

交梨火枣开心田，木钻石盘今已穿。青鞋布袜白行缠，游戏人间五百年。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。